Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 2 Pv 301/11/3307	Prievidza, 14.6.2012
EEČ : 2-27-45-2012

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
trestne stíhaného vyšetrovateľom Okresného riaditeľstva policajného zboru v Prievidzi, Odbor kriminálnej polície pod ČVS: ORP-314/OEK-PD-2011 za prečin nezaplatenie dane podľa § 278 ods. 1 Trestného zákona, ktorého sa mal dopustiť tak, že ako osoba konajúca v mene spoločnosti XXXXX XXXXX, IČO: XXXXX, sídlo: XXXXX, XXXXX, ktorá bola štvrťročným platcom dane z pridanej hodnoty (ďalej len DPH) nezaplatil splatnú 
- DPH za zdaňovacie obdobie 4. štvrťrok roku 2008 vo výške XXXXX,- Sk / XXXXX Eur, splatná do 26.01.2009, neuhradená vo výške XXXXX Eur,
- DPH za zdaňovacie obdobie 2. štvrťrok roku 2009 vo výške XXXXX Eur, splatná do 27.07.2009,
- daň z príjmov právnickej osoby za rok 2008 vo výške XXXXX Eur, splatná do 30.04.2009, 
a celkovo tak nezaplatil Daňovému úradu XXXXX splatnú daň vo výške XXXXX Eur,       
lebo zanikla trestnosť činu
Odôvodnenie:
     Vyšetrovateľ Okresného riaditeľstva Policajného zboru v Prievidzi, Úrad justičnej a kriminálnej polície na základe trestného oznámenia uznesením ČVS: ORP-314/OEK-PD-2011 zo dňa 28.04.2011 podľa § 199 ods. 1 Trestného priadku začal trestné stíhanie za prečin nezaplatenie dane podľa § 278 ods. 1, ods. 2 Trestného zákona a následne vyšetrovateľ PZ Uznesením ČVS: ORP-314/OEK-PD-2011 zo dňa 22.03.2012 vzniesol XXXXX obvinenie za prečin nezaplatenia dane podľa § 278 ods. 1 Trestného zákona na tom skutkovom základe ako je uvedené vo výrokovej časti tohto uznesenia. 

     Vyšetrovateľ PZ predložil Okresnej prokuratúre Prievidza vyšetrovací spis spolu s návrhom na zastavenie trestného stíhania podľa § 215 ods. 1, písm. h) Trestného poriadku s poukázaním na § 86 písm. e) Trestného zákona.

     Po preskúmaní predloženého spisového materiálu som zistil, že návrh vyšetrovateľ PZ na zastavenie trestného stíhania je dôvodný.     

     Vo veci boli vykonané skrátené vyšetrovanie skutku, ktorého podstata spočíva v tom, že osoba konajúca v mene daňového subjektu s obchodným menom XXXXX XXXXX, IČO: XXXXX, sídlo: XXXXX XXXXX, sa rozhodla, že nebude platiť dane (DPH a daň z príjmov právnickej osoby, ktoré boli zistené na základe riadne a včas podaných daňových priznaní spoločnosti XXXXX.. 

     Vo veci bol vypracovaný znalecký posudok z odboru ekonomika - účtovníctvo, z ktorého záverov vyplynulo, že predmetný daňový subjekt v rozhodnom období stíhaného skutku bol schopný zaplatiť daň vo výškach ako je uvedené v opise stíhaného skutku. 

     Obvinený sa vo svojom výsluchu k stíhanému skutku priznal, uznal svoju vinu a ľutoval jeho spáchanie. Ako dôvod nezaplatenia daní uviedol, že to bolo spôsobená následkami finančnej krízy, šetrením investorov a odkladaním investičných aktivít. 

     Splnomocnenec poškodeného vo výpovediach uvádzali jednotlivé dlžné dane  s presnou špecifikáciou súm a období, za ktoré prináležali. 

     Vo veci boli obvineným predložené poštové poukazy na účet, všetky zo dňa XXXXX, preukazujúce podľa neho zaplatenie súm dlžných daní podľa stíhaného skutku. Splnomocnenec poškodeného v následnej výpovedi potvrdil, že dlžné dane podľa stíhaného skutku boli spolu s príslušenstvom v celom rozsahu zaplatené predmetnými poštovými poukazmi. Z uvedeného je teda nepochybné, že sumy dlžných daní podľa stíhaného skutku boli obvineným zaplatené v celom rozsahu. 

     Záverečné preštudovanie vyšetrovacieho spisu v zmysle § 208 ods. 1 Trestného poriadku sa ku dňu 14.06.2012 nevykonalo.  

     Podľa § 278 ods. 1 Trestného zákona „Kto vo väčšom rozsahu nezaplatí splatnú daň, potrestá sa odňatím slobody až na tri roky.

     Podľa § 86 písm. e) Trestného zákona „Trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami,,

     Podľa § 215 ods. 1, písm. h) Trestného poriadku „Prokurátor zastaví trestné stíhanie, ak zanikla trestnosť činu.

     Zo zabezpečených dôkazov vyplynulo, že stíhaný skutok sa stal, je trestným činom a spáchal ho obvinený, avšak splatná daň s príslušenstvom boli dodatočne zaplatené pred dňom záverečného preštudovania vyšetrovacieho spisu. 

     Z uvedeného je zrejmé, že nezaplatené dane, ktoré sú predmetom trestného stíhania obvineného, boli obvineným dodatočne spolu s príslušenstvom v celom rozsahu zaplatené a tým zanikla trestnosť takého trestného činu.   

     Na základe uvedeného je pre rozhodnutie o zastavení trestného stíhania podľa § 215 ods. 1, písm. h) Trestného poriadku dostatočne preukázané, že zanikla trestnosť stíhaného trestného činu. 

     Vzhľadom na vyššie uvedené som rozhodol tak ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Kováčik, Ing.
prokurátor